Савската царица, Лилит и гарванът, Мони Алмалех
Савската царица, Лилит и гарванът, Мони Алмалех
-----------------------------------------------


В последното десетилетие академичната библеистика направи своите първи крачки в България. Приносът на автора е не само, че е пионер в тази област, а и в научния му обектив, включващ познание на иврит, традиционни и съвременни интердисциплинарни методи и толерантност, чрез които системно проследява цветовете, за да разкрие неподозирани дълбочини и хоризонти в познаването на библейския текст.

Пълното описание на бялото (2010) и червеното (2014) са разгледани в две мащабни монографии, а многоцветията (зелено, синьо-червено-пурпурно-бяло, бяло-синьо, черно-бяло-червено-сиво) – в трета голяма монография (2006). Те са придружени от две книги, посветени на по-частни теми, в чиято сърцевина са цветовете – бялото в „Библейското магаре“ (2011) и червеното, огънят и червената кобра, които в иврит са една и съща дума със серафим („Архангелите в Библията“ 2013).

„Савската царица, Лилит и гарванът“ е третата книга, представяща отделни библейски персонажи. В нея Мони Алмалех ни повежда в черните информационни пространства на Библията, за да видим, че черното не винаги означава траур, жалеене, смърт. В книгата са разгледани и многобройните уникални качества на Соломон, и мястото на чернокожите хора в Библията и в следбиблейската епоха. Представени са мнения и хуманитарни анализи за трите персонажа, тълкувания от юдаизма, християнството и исляма.

 

**Из мнението на един читател:**
*Интригува изследването на  информационната плътност на черното/ тъмнината, заявена като „по-високото равнище на доближаване до Единия Бог отколкото светлината“. Знаковата система на цветовете в трудовете на проф. Алмалех за Библията – и в „Савската царица…“ конкретно, са своеобразен обектив, през който да разчетем многобройните житейски сюжети, разказващи за любов, пороци и житейски страсти.*
*Дали гарванът „грачи“ само „грозно, зловещо“, или това е христоматиен…*

> И в **Савската царица**, както и във Валкирия широко семантично пространство е резервирано за образа на гарвана, обичайно транскрибиран като *унищожение, смърт, вестител на злото*. Когато разглежда библейските персонажи обаче, проф. Мони Алмалех държи фокуса си на изследовател върху общата картина. Влече го тънката информационна черна нишка, която проследява употребата на отделните термини за цвят *най-вече* в свойството им да изграждат текстови и макротекстови връзки. Семантик и херменевт, модерен езиковед и хуманист, той вижда и тълкува в цвят пластовете от смисли и послания във и отвъд свещените текстове. Интригува изследването на  информационната плътност на черното/ тъмнината, заявена като „по-високото равнище на доближаване до Единия Бог отколкото светлината“. Знаковата система на цветовете в трудовете на проф. Алмалех за Библията – и в „Савската царица…“ конкретно, са своеобразен обектив, през който да разчетем многобройните житейски сюжети, разказващи за любов, пороци и житейски страсти.
> 
> Дали гарванът „грачи“ само „грозно, зловещо“, или това е христоматиен рефлекс на колективното ни българско поетично съзнание? Дали *черното* винаги означава смърт и траур? Дали *Лилит* е само стряскащ нощен женски демон, прелъстителка на мъже и детегубителка? Защо внушителната осанка на чернокожата Савска царица провокира толкова спорове и разнопрочити и т.н., и т.н.
> 
> **За кого е книгата?** Аргументираното интерпретиране на свещените текстове ще заинтригува не само обичайните заподозрени: богослови, библеисти, хуманитаристи, изследователи на цвета и семиотици, но и графични дизайнери и рекламисти. **Савската царица …** ще привлече любознателния читател с вкус към цветното научно познание, толерантно към интердисциплинарните области на хуманитаристиката.
> 
> *Дарина Цветкова*


 